अन्डर १५ को बुद्धिचाल प्रतियोगितामा श्रेष्ठ र बुढाथोकी पहिलो
जिल्लास्तरीय अण्डर-१५ बुद्धिचाल प्रतियोगिताको फाइनलमा पुरुषतर्फ आयान श्रेष्ठ र महिलातर्फ जेनिशा बुढाथोकी विजयी भएका छन् ।
धनकुटा — जिल्लास्तरीय अण्डर-१५ बुद्धिचाल प्रतियोगिताको फाइनलमा पुरुषतर्फ आयान श्रेष्ठ र महिलातर्फ जेनिशा बुढाथोकी विजयी भएका छन् ।पोखरामा जेठ अन्तिम साता सञ्चालन हुने बुद्धिचाल प्रतियोगताका लागि १५ बर्ष मुनिका खेलाडीको छनोट गर्न प्रतियोगिता आयोजना गरिएको हो । बुधबार र बिहीबार भएको नकआउट खेलबाट फाइनलमा पुगेका २ पुरुष र २ महिला खेलाडी छनोट भएका छन् । जसमा पुरुष तर्फ आयान श्रेष्ठ र महिलातर्फ जेनिशा बुढाथोकी प्रथम भएका छन् । मिल्सन राई र श्वेता राई दोस्रो भएका छन् । पहिलो र दोस्रो स्थान प्राप्त गर्ने खेलाडीलाई कोशी प्रदेशस्तरीय प्रतियोगितामा छनौट गराइने आयोजकले जनाएको छ । छनौट चरणमा धनकुटाका विभिन्न ९ वटा विद्यालयका ६ महिला र ३५ पुरुष सहभागी थिए। जिल्ला खेलकुद विकास समितिको आयोजना तथा जिल्ला बुद्धिचाल संघ धनकुटाको संयोजनमा भएको छनौट चरणमा फाइनलमा पुगेका सहित तेस्रो र सान्त्वाना हुने खेलाडीलाई मेडल र प्रमाणपत्र वितरण गरिएको छ।जिल्लास्तरीय छनौट भएका खेलाडीलाई कोशी प्रदेशस्तरीय बन्द प्रशिक्षणमा सहभागी गराइने र प्रदेशभरिबाट ४ जना पुरुष र ४ जना महिला खेलाडी राष्ट्रिय प्रतिस्पर्दामा सहभागी हुने छन् । गण्डकी प्रदेश खेलकुद परिषद्को आयोजनामा पोखरामा आगामी जेठ ३०, ३१ र ३२ गते १५ वर्ष मुनिको जुनियर राष्ट्रिय खेलकुद प्रतियोगिता आयोजना हुने जिल्ला खेलकुद विकास समितिका अध्यक्ष मनोज राईले बताए । बुद्धिचालसंगै एथेलेटिक्स, ब्याटमिन्टन, रग्वी, बास्केटबल खेलको पनि छनोट चलिरहेको उनले जानकारी दिए ।